Søren Egge Rasmussen (EL), 2015-12-04:
Det er åbenbart en del af regeringens såkaldte grønne realisme.
I loven fra 2011, hvor NOx-afgiften blev hævet, blev miljømæssige aspekter i NOx-forureningen belyst.
NOx er et luftforurenende stof, som er helbredsskadeligt for mennesker.
NOx gør os mere udsatte over for lungeproblemer, og desuden fører luftforureningen med NOx til overgødskning, iltsvind og forsuring af naturen.
De danske erfaringer med NOx-afgiften viser, at afgifter fører til et betydeligt fald i udledningerne.
De aktuelle danske udledninger er dog fortsat væsentlig højere end udledningerne i Sverige.
I finansloven er der blevet råd til at sænke NOx-afgiften med 360 mio. kr. i 2016, og der er lagt op til at reducere statens afgifter med 700 mio. kr. i 2017.
Samtidig skæres der kraftigt på miljøtiltag i finanslovsforliget.
Forsknings- og udviklingsmidler, EUDP, reduceres i finansloven fra 385 mio. kr. til det under det halve.
Finansloven slagter den grønne omstilling, hvor Danmark ifølge Klimarådet ligger i førerfeltet, ikke i spidsen, som regeringen italesætter, men kun i førerfeltet, og med den slagtning af den bæredygtige omstilling er der risiko for, at Danmark sakker ned midt i feltet i EU.
Regeringen vil reducere de statslige NOx-afgifter med årligt 700 mio. kr.
Samtidig med at der via finansloven skæres på støtten til store varmepumper, aflyses støtte til udbredelse af geotermi, og forskningsog udviklingsmidler
bliver mere end halveret, udbredelsen af elbiler generes og understøttes kun med 160 mio. kr. i 2016, mens der bliver råd til, at de dyreste biler pålægges lavere beskatning, uanset deres forurening, med et tab af statslig registreringsafgifter på 350 mio. kr. til følge.
Der er i det finanslovsforlig, der ligger, lagt op til at øge NOx-udledningen.
Det er vel også derfor samlet set, at regeringen i går opnåede at få udnævnelsen som dagens fossil ved klimatopmødet i Paris.
Reduktionen af NOx-afgiften vil på sigt betyde 700 mio. kr. mindre i indtægter til statskassen.
Hvad er så den negative miljøeffekt?
Ifølge lovforslaget på side 13 vil de miljømæssige konsekvenser af afgiftsreduktionerne medføre en øget forurening med 10 mio. kg NOx på sigt.
Kun 13 pct. af den forurening vil ramme Danmark, så skadeomkostningerne vil i Danmark skønnes til en miljømæssig skadeomkostning på 150 mio. kr. om året.
Det betyder, at der vil være en skadesomkostning for de 87 pct. af NOx-forureningen i andre lande, og den skade svarer til 1 mia. kr.
Samtidig er det uoplyst, hvor meget NOx-forurening fra andre lande der rammer Danmark.
Enhedslisten mener, at vi har en international opgave i at være med til at vise, hvordan NOx-forureningen kan reduceres.
Regeringens grønne realisme kan give mindreindtægter fra NOx-afgiften til staten på 700 mio. kr., samtidig med at skadesomkostningerne årligt løber op i 1 mia. kr. til naboerne og 150 mio. kr. i Danmark.
Det synes vi er en uansvarlig miljøpolitik.
Danmark har en førerposition inden for miljøteknologi – også til at reducere NOx-forureningen.
Når NOx-afgiften sænkes, bliver der et mindre incitament til at begrænse denne forurening og til at investere i forureningsbekæmpende udstyr.
Da man indførte NOx-afgiften, blev benzin- og dieselafgiften samtidig sat ned, så forbrugerne ikke mærkede ændringen.
Jeg synes, det er dybt kritisabelt, at regeringen nu ikke foreslår, at benzin- og dieselafgifterne hæves, så de samlede motorbrændselsafgifter kunne være uændrede.
Man burde konkret sætte de afgifter op med 4-5 øre pr. liter.
Regeringen vil hellere tømme statskassen end føre miljøpolitik.
De samfundsøkonomiske omkostninger ved den øgede NOx-forurening er langt højere end den reducerede afgift.
Jeg synes, det er en dybt uansvarlig miljøpolitik, som regeringen og dens blå venner fører.
Jeg synes jo kun, det er rimeligt, at man inddrager konkrete virksomheder, når de konkrete virksomheder har blandet sig i debatten, og det har Aalborg Portland.
Det var den socialdemokratiske ordfører, der bragte tallet frem, nemlig at de skulle have en NOx-betaling på 12 mio. kr. på nuværende tidspunkt.
Jeg kender ikke tallet.
Nu siger ordføreren for De Konservative, at det var et stort tocifret millionbeløb.
12 mio. kr. er for mig ikke et stort tocifret millionbeløb.
Det er, at en NOx-afgift på 12 mio. kr. bliver sat ned til 2,4 mio. kr.
Det vil sige, at virksomheden har sparet knap 10 mio. kr., og der er vi altså nede i, at det er godt 1 pct. af deres overskud, som de sparer.
Altså, jeg håber ikke, det er det, der er udslagsgivende for deres produktion.
Jeg synes ikke, det er rimeligt, at ordføreren begynder at italesætte det ved at sige, at vi risikerer, at virksomheder flytter ud af landet, for hvis der er særlige brancher, der er hårdt ramt, synes jeg, vi skal se specifikt på det, men ikke bare ud fra sådan nogle generelle betragtninger.